open-index/open-wikipedia-markdown huggingface dataset:
Straight Up

**Straight Up** (בעברית: **ישר למעלה**) הוא שיר של הזמרת והרקדנית פאולה עבדול, אשר נכתב עבור אלבום הבכורה שלה. הוא יצא כסינגל השלישי מתוכו ב-12 בנובמבר 1988 על ידי וירג'ין רקורדס. מבחינה מוזיקלית השיר הוא בסגנון מיד-טמפו ודאנס-פופ עם השפעות של פופ-רוק וניו ג'ק סווינג. מבחינה לירית, הדוברת בשיר מפצירה בבן זוגה לקבל החלטה לגבי מהות היחסים ביניהם. השיר נכתב והופק על ידי אליוט וולט.

השיר נחשב לשיר הפריצה של עבדול בארצות הברית, כאשר הגיע למקום הראשון במדינה, ובנוסף גרם לנסיקה בפופולריות של אלבומה, שכן הוא הצליח להיכנס לראשונה לעשירייה הפותחת בבילבורד 200, ואף בהמשך הגיע למקום הראשון במצעד. לימים השיר הפך לשיר המזוהה ביותר עם עבדול ולשיר המצליח ביותר שלה, כאשר הגיע לעשירייה הפותחת ב-11 מדינות, והביא באופן כללי תשומת לב גדולה כלפיה בכל העולם. הצלחתו הביא לכך שהוא נכלל בכל אלבומי האוסף של הזמרת עד היום.

השיר קיבל ביקורות חיוביות ממבקרי המוזיקה, ובנוסף זיכה את עבדול במועמדויות רבות לפרסים אמריקאים, כאשר בין היתר השיר היה מועמד ואף זכה בפרס גראמי בקטגוריית הביצוע הווקאלי הטוב ביותר בשיר פופ נשי, ובנוסף הקליפ שלו היה מועמד לשישה פרסי VMA.

## הצלחה מסחרית
השיר זכה להצלחה רבה בארצות הברית והפך לשיר הפריצה של עבדול במדינה. הוא הגיע למקום הראשון במדינה ונשאר שם במשך שלושה שבועות. בסך הכל הוא נשאר במצעד במשך 25 שבועות, ובכך הפך לשיר השני שלה ששהה הכי הרבה שבועות במצעד. בנוסף גם דורג במקום הרביעי במצעד השנתי האמריקאי של סיכום 1989. כמו כן נמכרו מהשיר מיליון עותקים בארצות הברית, מה שהקנה לו מעמד פלטינה במדינה, ובכך הפך לסינגל הכי נמכר שלה במדינה עד היום. נכון לשנת 2018 השיר הוא השיר ה-325 המצליח ביותר בהיסטורית בילבורד הוט 100.

בנוסף, השיר זכה להצלחה רבה גם מחוץ לארצות הברית, כאשר הגיע לעשירייה הפותחת ב-11 מדינות, ביניהן אוסטריה, פינלנד ואירלנד, ואף הגיע לחמישייה הפותחת במספר מדינות נוספות, ביניהן פלנדריה (יחידה פדרלית של בלגיה), קנדה ודנמרק ולמקום הראשון בנורווגיה. סך הכל הגיע למקום השני במצעד האירופאי הכללי, ונכנס למקום ה-16 במצעד המסכם של אותה שנה. גם בצרפת השיר זכה להצלחה כאשר הגיע למקום ה-12. באוסטרליה השיר זכה להצלחה פחותה יחסית, כאשר הגיע למקום ה-27 בלבד.

## רשימות כל הזמנים

## מיקומי שיא

## נתוני מכירות

## קישורים חיצוניים

## הערות שוליים

קטגוריה:סינגלים מ-1989
קטגוריה:שירי פאולה עבדול
קטגוריה:שירים באנגלית
קטגוריה:וידאו קליפים בשחור-לבן
קטגוריה:וידאו קליפים שבוימו על ידי דייוויד פינצ'ר
קטגוריה:שירי לפידים
קטגוריה:סינגלים שהגיעו למקום הראשון בנורווגיה
קטגוריה:סינגלים שהגיעו למקום הראשון במצעד הבילבורד הוט 100
קטגוריה:סינגלים שהגיעו למקום הראשון במצעד 100 סינגלי הפופ של קאש בוקס
קטגוריה:זוכי פרס הווידאו קליפים של MTV לקליפ הטוב ביותר של אישה
קטגוריה:סינגלים בהוצאת וירג'ין רקורדס
מרק אנטל

ממוזער|260x260 פיקסלים|קברו בבית הקברות היהודי בקלוז'-נאפוקה (דרך טורדאי 154–156)
**מרק אנטל** (במקור עד 1898 **קוֹהְְן (כהן),** בהונגרית: **Antal Márk**; דווצ'ר, 18 באפריל 1880 – קלוז'-נאפוקה, 29 באוקטובר 1942) היה מורה, מתמטיקאי, פוליטיקאי של חינוך יהודי-הונגרי, אביהם של יאנוש אנטל ושל אישטוואן אנטל. הוא ארגן וניהל את "בית הספר התיכון היהודי תרבות" בקלוז'-נאפוקה.

## ביוגרפיה
מרק אנטל נולד במשפחה יהודית כבנם של שמעון קוהן (הגרסה ההונגרית-אוסטרית לכהן) ושל מריה פרייס. ב-6 ביולי 1905, בבודפשט הוא התחתן עם סרן וינטרניץ, בתם של אנטל וינטרניץ ושל פני פרידמן. בשנת 1907 התקבל מרק לתא הבונים החופשיים רפורם (Reform) בבודפשט. לאחר סיום לימודיו בבודפשט, עבד שם ומשנת 1907 היה העורך המשותף של "דפי המתמטיקה של בתי הספר התיכוניים" ובשנת 1919 בתקופת הרפובליקה הסובייטית ההונגרית עבד בוועדה העממית לחינוך ציבורי. הוא ראה במתמטיקה כלי נשק חשוב במאבק נגד איתני הטבע והעבודות שלו הרחיבו את תורת הצמדות והבניות בגאומטריה.

העיקרון המנחה של מדיניות החינוך שלו היה להבטיח את המשכיות החינוך על ידי ארגון מוסדות מחוץ לבית הספר. לאחר נפילת הרפובליקה הסובייטית ההונגרית, היגר תחילה לווינה, ואחר כך עבר לקלוז'-נאפוקה, ושימש כמנהל "אגודת בתי הספר הלאומיים היהודיים תרבות". הוא גייס אינטלקטואלים מתקדמים לצוות ההוראה של התיכון היהודי ללא הבחנה דתית.

הוא היה מרצה קבוע בבית הספר הפתוח (החינמי) של איגוד העובדים (1921–1925), אז ביחד עם ויקטור דזנאי (מקודם: דיטריכשטיין) ואחרים ערך כתב עת לנוער יהודי בשם "המזרח הצעיר" (1922). לאחר הפסקת פעילות בית הספר בשנת 1927 היה מתמטיקאי בחברת הביטוח מינרווה. הוא ארגן סמינרים של מדעי החברה המרקסיסטיים בדירתו.

כעובד המחלקה למדעי הטבע של איגוד המוזיאונים בטרנסילבניה (EME), הוא הציג את תורת היחסות של אלברט איינשטיין ושיבח את אנשי המתמטיקאי פרקש בויאי. בסתיו 1940 הוא נלחם להקמת גימנסיה יהודית בקלוז'-נאפוקה, שהוא היה מנהלה עד מותו. כתביו המתמטיים נותרו בכתב יד.

## ספרות
* ספר זיכרון למרק אנטל. אד. משה ויינברגר, קלוז'-נאפוקה, 1943.
* אלמר יאנצ'ו: זכרו של מרק אנטל. יחידה, 1946/33; פרסם מחדש את בני זמננו . 1976. 216–219.
* מיקו אימרה: מרק אנטל והחוג שלו. קורונק, 1972/12; 1976. 83-89.
* יוליה סגה: זוכרת את מרק אנטל. תרבות, 1980/4.
* 

## לקריאה נוספת

* Romániai magyar irodalmi lexikon: Szépirodalom, közírás, tudományos irodalom, művelődés I. (A–F). Főszerk. Balogh Edgár. Bukarest: Kriterion. 1981. 
* ↑ Palatinus, 1939.: Palatinus József: A szabadkőművesség bűnei II: A magyarországi szabadkőműves páholyok tagjainak névsora 1868-tól 1920-ig. Budapest: Budai-Bernwallner József könyvnyomdája. 1939.

## קישורים חיצוניים

## הערות שוליים

קטגוריה:אנשי חינוך יהודים הונגרים
קטגוריה:מתמטיקאים יהודים הונגרים
קטגוריה:פוליטיקאים יהודים הונגרים
קטגוריה:הונגרים חברי הבונים החופשיים
קטגוריה:יהודים חברי הבונים החופשיים
קטגוריה:משפחת אנטל
קטגוריה:מורים יהודים עד אמצע המאה ה-20
קטגוריה:דווצ'ר: אישים
קטגוריה:הונגרים שנולדו ב-1880
קטגוריה:הונגרים שנפטרו ב-1942
קישקרש

**קישקרש** (בהונגרית: **Kiskőrös**; ביידיש: **קישקעריש**) היא עיר במחוז באץ'-קישקון, שבמרכז הונגריה.

העיר ממוקמת 22 ק"מ מזרחה לנהר הדנובה ו-110 ק"מ דרומית לבודפשט.

בדומה ליישובים רבים באירופה, גם אוכלוסיית נירמדה קטנה משמעותית בעשרות השנים האחרונות, מ-14,911 תושבים בשנת 1991 עד 13,668 תושבים בשנת 2020.

## היסטוריה
ממצאים ארכאולוגיים בעיר מראים כי האזור היה מיושב בתקופת האבן. ארכאולוגים חשפו 161 חפצי מתכת, מתוכם 11 עשויים זהב באזור קישקרש בשנת 2016, ממצאים אלו מתוארכים להתיישבות בתקופת הברונזה התיכונה. בנוסף לתכשיטי ברונזה וזהב, נמצאו פגיון, חניתות, גרזנים וכלי צורף. וכן מטבעות קלטיים מתקופת הברזל המאוחרת (המאה הרביעית לפני הספירה). במאה הראשונה גורשו מהאזור אנשי טרנסדנוביה על ידי הרומאים שהתיישבו באזור.

עדויות ארכאולוגיות מצביעות על כך שסרמטים התיישבו כאן וכן אווארים למשך זמן רב.

המסמכים הכתובים הראשונים המזכירים את קישקרש הם משנת 1277. בשנת 1433 הייתה קרש עיר עצמאית. החיים השלווים של העיירה הגיעו לסיומם במאה ה-16 כאשר הצבא הטורקי כבש את האזור. מכתב שנכתב ב-11 באפריל 1529 המזהיר את הבישוף של האזור מפני התקפות הטורקים. הוא מודיע לבישוף כי קישקרש נהרס על ידי הטורקים ב-8 באפריל יחד עם יישובים אחרים באזור. העיירה חדלה להתקיים במהלך הכיבוש וכונתה "פוסטה". ממסמכים משנת 1702 עולה כי האזור לא היה מיושב לחלוטין.

יישובו מחדש של קישקרש החל אחרי שליאופולד הראשון העניק למשפחה אחת את חבל הארץ ואת האזורים שמסביב על תרומתם להבסת הטורקים. ב-19 במאי 1718 עברו 700 חקלאים סלובקיים לקישקרש. האוכלוסייה באזור הגיעה ל-5,000 עד שנת 1785. ב-1 בינואר 1823 נולד שנדור פטפי בקישרש. במאה ה-20 הפסידה הונגריה בשתי מלחמות העולם ובמהלך שנות השפל הגדול כלכלת הכפר סבלה מאוד. מרבית הכנסות בני הכפר הגיעו מחקלאות (ייצור יין ושיווק פירות). קישקרש החלה להתפתח במהירות בשנות השבעים של המאה ה-20 ונבנו מוסדות תשתית, חינוך, בריאות ורווחה. קישקרש הפכה לעיירה שוב בשנת 1973.

## כלכלה ואוכלוסיית העיר
קישקרש ממוקם במרכז אזור ייצור היין הגדול ביותר בהונגריה, "Kunsági borvidék" וההיסטוריה ידועה בייצור יין משובח. האדמה החולית ושעות השמש הגבוהות מספקות את התנאים המושלמים לענבים. גידול יין בקישקרש מוזכר לראשונה במסמכים בכתב מהמאה ה-8.

אחוז גדול מכוח העבודה העירוני מוקדש לתעשיית הענבים והיין באזור.

בקישקרש חיו 15,348 תושבים בשנת 2001. אוכלוסייה הומוגנית עם רוב הונגרי. (95.8% מגיארים, 3.1% סלובקים, 1.4% רומנים, 0.7% גרמנים).

## ילידי המקום
* שנדור פטפי - המשורר הלאומי ההונגרי.
* **[[טיבור שֶר]]**, במקור **רובינשטיין**; בהונגרית: **Scher Tibor**; קישקרש, 27 ביולי 1912 – בודפשט, 2 ביולי 1975) היה היסטוריון העת העתיקה, רב, מומחה במדעי יהדות, השפה העברית והמחקר שקשור לעברית, ספרן, דוקטור למדעים היסטוריים (1963).

## יהודי קישקרש

## [[ערים תאומות]]

## קישורים חיצוניים

* 

## הערות שוליים

קטגוריה:הונגריה: ערים
קטגוריה:גטאות בהונגריה
קטגוריה:קהילות יהודיות בהונגריה
קטגוריה:קהילות יהודיות שהושמדו בשואה
Forever Your Girl (שיר)

**Forever Your Girl** (בעברית: **לנצח הבחורה שלך**) הוא שיר של הזמרת פאולה עבדול אשר יצא כסינגל מתוך אלבום הבכורה שלה בעל אותו השם ב-20 בפברואר 1989 על ידי וירג'ין רקורדס. הוא נכתב והופק על ידי אוליבר ליבר אשר גם כתב והפיק את אחד הסינגלים האחרים באלבום. השיר המשיך את הצלחת הסינגל הקודם כאשר הגיע גם הוא הגיע למקום הראשון בארצות הברית, שם שהה במשך שבועיים ובכך גם דחף את האלבום להיכנס לתוך העשירייה הפותחת בארצות הברית. במצעד סוף השנה האמריקאי השיר הצליח להגיע למקום ה-30. בנוסף השיר נכנס למקום ה-11 במצעד השירים העכשוויים למבוגרים.

באירופה השיר זכה להצלחה פחותה כאשר הגיע למקום ה-30 בלבד במצעד האירופאי. בקנדה השיר גם זכה להצלחה כאשר הגיע למקום הראשון גם כן. באוסטרליה השיר הגיע למקום ה-51 בלבד אך בניו זילנד הגיע למקום ה-11.

## הרכב ומילים
מבחינה לירית השיר עוסק בנאמנות במערכת יחסים ועל כך שלא משנה מי ירצה אותה עבדול תישאר נאמנה לנצח לבן זוגה. גרסת הסינגל הייתה שונה במעט מגרסת האלבום מכיוון שהיא כללה קולות רקע ושימוש ביותר כלים ומכשירים.

## קליפ
הקליפ בבימויו של דייוויד פינצ'ר מציג את עבדול מביימת ומרכיבה כוראוגרפיה למופע של ילדים. הקליפ היה לקליפ המשודר ביותר ב-*[[MTV]]* במשך שבועיים ברצף ובכך העלה את הפופולריות של הזמרת בערוץ. בנוסף הקליפ גם כולל מחווה למספר קליפים אחרים ביניהם "The Boys of Summer" של דון הנלי ו-"Simply Irresistible" של רוברט פאלמר.

## מיקומי שיא

## קישורים חיצוניים

## הערות שוליים

קטגוריה:שירי 1988
קטגוריה:סינגלים מ-1989
קטגוריה:שירי פאולה עבדול
קטגוריה:שירים באנגלית
קטגוריה:וידאו קליפים שבוימו על ידי דייוויד פינצ'ר
קטגוריה:סינגלים שהגיעו למקום הראשון במצעד הבילבורד הוט 100
קטגוריה:סינגלים שהגיעו למקום הראשון במצעד הסינגלים של RPM
התמימים (סדרת טלוויזיה ספרדית)

**התמימים** (בספרדית: **El inocente**) הוא מותחן, מיני-סדרה שיצרה אוריול פאולו בהתבסס על רומן באותו השם מאת הרלן קובן. בסדרה מככבים מריו קאסאס, אלכסנדרה חימנס, אאורה גארידו וחוסה קורונאדו והוא משודר בנטפליקס החל מ-30 באפריל 2021.

## עלילה
9 שנים לאחר שהסתבך במריבה והרג גבר בטעות, מטאו מנסה להתחיל מחדש עם אשתו אוליביה. עם זאת, הם מופתעים מהתפתחויות חדשות שיקרעו את חייהם שוב.

## הפקה
התמימים הוא אחד מ-14 הרומנים של הרלן קובן שהופקו עבור נטפליקס, לאחר חתימתו של קובן על עסקה עם החברה באוגוסט 2018. הסדרה הוכרזה על ידי נטפליקס בנובמבר 2019 וההפקה החלה בספטמבר 2020. הסדרה מורכבת משמונה פרקים והיא מופקת על ידי Sospecha Films and Think Studio.

הצילומים נערכו בברצלונה. הטריילר שוחרר ב-5 במרץ 2021, ותאריך שידור הבכורה הוכרז כ-30 באפריל 2021.

## קישורים חיצוניים

## הערות שוליים

קטגוריה:תוכניות טלוויזיה בשפה הספרדית
קטגוריה:נטפליקס: תוכניות וסדרות
קטגוריה:סדרות מתח
סקודה קושאק

**סקודה קושאק** (באנגלית: **Skoda Kushaq**) היא מכונית במרכב קרוסאובר, בעלת חמישה מקומות, שמיוצרת על ידי סקודה הודו לשוק ההודי משנת 2021. היא הוצגה בשנת 2021. בשנת 2020 הציגה סקודה דגם קונספט מקדים.

## מפרט טכני
הקושאק כוללת שתי אפשרויות ומנועים:
* מנוע טורבו בנזין I3 צילנדרים בנפח 1.0 ליטרים המספק כ-115 כוחות סוס. תיבת הילוכים אוטומטית או ידנית בעלת שישה הילוכים.
* מנוע טורבו בנזין I4 צילנדרים בנפח 1.5 ליטרים המספק כ-150 כוחות סוס. תיבת הילוכים DSG בעלת שבעה הילוכים.

## גלריה

קובץ:2020 Skoda Vision IN (cropped).jpg|דגם הקונספט


## קישורים חיצוניים

* 

## הערות שוליים

קושאק
קטגוריה:קרוסאובר
קטגוריה:דגמי מכוניות שהושקו ב-2021
קטגוריה:כלי רכב המיוצרים בהודו
סטלה מקסוול

**סטלה מיינס מקסוול** (באנגלית: **Stella Maynes Maxwell**; נולדה ב-15 במאי 1990) היא דוגמנית בלגית ממוצא צפון אירי-ניו זילנדי. ידועה בעיקר בזכות עבודתה עם "ויקטוריה'ס סיקרט" משנת 2015, ומשמשת גם כפרזנטורית למותג האיפור "מקס פקטור".

## ביוגרפיה
מקסוול נולדה בבריסל שבבלגיה להורים מצפון אירלנד, סטלה מיינס והדיפלומט לשעבר מוריס מקסוול. יש לה שלושה אחים גדולים. מקסוול גדלה בבלגיה עד שהייתה בת 13, שם למדה בבית הספר האירופי בווליבה . לאחר מכן עברה עם משפחתה לקנברה שבאוסטרליה, שם שהו במשך שנה לפני שעברו לוולינגטון שבניו זילנד, כשהייתה 14. היא למדה באוניברסיטת אוטגו, שם התגלתה בידי סוכנות דוגמניות בדנידין. מקסוול דוברת צרפתית ואנגלית.

## קריירה
מקסוול משמשת כ"מלאכית" של ויקטוריה'ס סיקרט מאז 2015.

במהלך הקריירה שלה, היא דגמנה עבור אלכסנדר מקווין, אסוס, H&M, קרל לגרפלד, רוברטו קוואלי, אורבן אאוטפיטרס  וטופשופ, והצטלמה לגרסה הטורקית, היפנית, הגרמנית, הספרדית והתאילנדית של מגזין האופנה "ווג". כדוגמנית בתצוגות אופנה היא צעדה עבור ג'רמי סקוט , מארק ג'ייקובס, טומי הילפיגר, מוסקינו , ברנדון מקסוול , דולצ'ה וגבאנה, ז'קמוס , טורי ברץ', ג'יילס , Dsquared2, מוגלר, מאנו ריוס, פנדי, שאנל, מיו מיו וורסאצ'ה.

מקסוול שיתפה פעולה עם המותג הצרפתי The Kooples כדי ליצור תיק יד שנקרא על שמה.

בשנת 2016 נבחרה מקסוול למקום הראשון ברשימת "100 הלוהטים" של מגזין "מקסים".

## חיים אישיים
מקסוול היא ביסקסואלית, ותארה את עצמה כ"נזילה מינית". בעבר נקשרה לנשים רבות, ביניהן מיילי סיירוס וקריסטן סטיוארט.

## קישורים חיצוניים

## הערות שוליים

קטגוריה:דוגמניות בלגיות
קטגוריה:דוגמניות ניו זילנדיות
קטגוריה:להט"בים בלגים
קטגוריה:ביסקסואליות
קטגוריה:מלאכיות ויקטוריה'ס סיקרט
קטגוריה:ילידות 1990
קטגוריה:בלגים שנולדו ב-1990
.cc

**.cc** היא סיומת אינטרנט מדינית (ccTLD) השייכת לאיי קוקוס, טריטוריה אוסטרלית. סיומת האינטרנט מנוהלת על ידי החברה האמריקאית VeriSign, בנוסף לחברה הבת, eNIC, שמקדמת את הסיומת תחת הכותרת "ה-.com הבא". הסיומת ניתנה לחברת eNIC באוקטובר 1997 על ידי הרשות להקצאת מספרי אינטרנט. חברת eNIC שולטת על ה-TLD לצד SamsDirect Internet.

הרפובליקה הטורקית של צפון קפריסין משתמשת גם היא משתמשת בדומיין .cc, לצד הדומיין .nc.tr.

הרשמה של הדומיין מתבצעת אך ורק דרך סיומת אינטרנט משנית.

## שימוש
חברות רבות מעדיפות להשתמש בסיומת האינטרנט ".cc" למועדוני קריקט ואופניים. בנוסף לכך, נוצרים גם הם משתמשים בסיומת אינטרנט זו, מכיוון ש-cc היא קיצור לביטויים "Christian Church" או "Catholic Church". גם חברות קוד פתוח כמו ארדואינו משתמשות בדומיין .cc, מכיוון ש-cc הוא גם קיצור דרך למילים "Creative Commons", שהרישיונות שלה מהוות שימוש באתר. גם אנשים המאחסנים את האתר שלהם בקייפ קוד משתמשים ב-.cc על מנת לתאר את מיקום אתרם בארצות הברית, וכמו כן גם החברה Canadian Club השתמשה בדומיין .cc למטרות רווח ושיווק.

## סיומות אינטרנט משניות
### gov.cu.cc, com.cc, net.cc, edu.cc, org.cc
כמה סיומות אינטרנט משניות המוחזקות על ידי חברת CoCCA.

### cc.cc, co.cc, cu.cc, cz.cc
אין היררכיה רשמית או אמיתית בסיומות או בדומיינים הקשורים לסיומת cc. אך חברות נותנות דומיינים אלה בחינם.

### co.cc
.co.cc ידועה בתור סיומת אינטרנט שספאמרים בלוגרים (splogs) משתמשים בה לעיתים קרובות עקב היותה חינמית. ביולי 2011, גוגל מחקו למעלה מ-11 מיליון אתרי .co.cc, אך עסקים עם אתר בעל סיומת .co.cc יכלו להגיש תלונה להחזיר את אתרם למנוע החיפוש.

גם חברות אנטי-וירוס מזויפות השתמשו בסיומת .co.cc מספר רב של פעמים.

בשנים 2012–2014, האתר co.cc וחברות הסיומת המספקת אותה הפסיקו לפעול ללא סיבה ידועה לציבור, אך הם כן הפסיקו לקבל הצעות להרשמת דומיינים זמן קצר לפני סגירתם.

ב-2018, דומיין האתר co.cc נמכר תמורת חצי מיליון דולרים. נכון ל-2021, חברה אחרת משתמשת בדומיין.

## קישורים חיצוניים

* 
* 

## הערות שוליים

קטגוריה:איי קוקוס
ישמח חתני (סדרת טלוויזיה)

**ישמח חתני** היא סדרת טלוויזיה ישראלית שעלתה לשידור בערוץ קשת 12 ב-6 באפריל 2021. הסדרה מבוססת על הסרט "ישמח חתני" שיצא לאקרנים בשנת 2016. הסדרה מציגה קהילה דתית בשכונת נחלאות בירושלים, שמרכז חייה נע סביב בית הכנסת השכונתי. עלילת הסדרה מהווה המשך לעלילת הסרט.

## רקע
הסרט סלל את הדרך ליצירת סדרה שמבוססת עליו לאחר שזכה להצלחה מסחרית בבתי הקולנוע בהם צפו בסרט 400,000 ישראלים.  הסדרה היא למעשה המשך של הסרט ומגוללת את מה שקרה עם הקהילה בתקופת זמן מאוחרת יותר. הקהילה נתקלת באיום חדש לאחר שבן השכונה, קובי פליסיאן, חוזר 15 שנה אחרי שהיגר למיאמי והפך לכריש נדל"ן וכעת רוצה לקנות את כל הנכסים בשכונה ולהשתלט עליה.

## שחקנים ודמויות
* **תקווה** (אורנה בנאי) – דמות המספרת בסדרה
* **אהרון** (איציק כהן) – בעלה של תקווה, עובד בבנק
* **ניסן** (הרצל טובי) בעלים של חנות בשוק
* **מרגלית** (עינת שרוף) – אשתו של ניסן
* **יפה** (יפית אסולין)
* **נפתלי** (אסף בן שמעון) – בעלה של יפה קדוש, מחליפו של הרב מנשה.
* **הרב מנשה** (אברהם סלקטר) – רב הקהילה
* **אתי** (אוולין הגואל) 
* **רחמים** (חיים זנאתי) – עובד עירייה 
* **אורה נמו** (שרון אלימלך) – אשתו של רחמים מתמודדת למועצת העירייה 
* **קובי פליסיאן** (צחי הלוי) 
* **חנוכה** (אור בן מלך) – מתווך דירות ויד ימינו של פליסיאן
* **יעלי** (אליה לסרי) – בתם של מרגלית וניסן, אחראית הקמפיין של אורה ברשתות. 
* מעיין בלום
רבים ממשתתפי הסרט משתתפים גם בסדרת ההמשך.

## קישורים חיצוניים
* 

## הערות שוליים

קטגוריה:סדרות דרמה ישראליות
קטגוריה:סדרות טלוויזיה ישראליות שעלו לשידור בשנת 2021
קטגוריה:קשת: תוכניות וסדרות
יחסי סודאן–ספרד

**יחסי סודאן–ספרד** הם היחסים הדו-צדדיים והדיפלומטיים בין סודאן וספרד.

## יחסים דיפלומטיים
ספרד מקיימת יחסים דיפלומטיים עם סודאן מאז 20 בפברואר 1964. נשיא הרפובליקה הדמוקרטית של סודאן, גאפר מוחמד נימאירי, ביקר רשמית בספרד בין התאריכים 10–14 באוקטובר 1978 כאורחו של המלך חואן קרלוס הראשון.

ב-26 ביולי 2004, שר החוץ ושיתוף פעולה, מיגל מורטינוס, נפגש באנקרה עם שר החוץ של סודאן, מוסטפא אוסמן איסמעיל, כדי לדון במצב באזור דארפור ועמדת הממשלות בהתאמה.

ב-23 במאי 2005 הציעה ממשלת ספרד באמצעות האיחוד האירופי (EU) שני מטוסי תובלה CASA-212 וחמישה משקיפים צבאיים לתמוך במשימת השלום שהאיחוד האפריקאי הציב באזור דארפור בסודאן, כפי שהוכרז על ידי שר ההגנה חוסה בונו.

ב-24 בפברואר 2006, מועצת השרים אישרה את הקמתה של נציגות דיפלומטית קבועה בסודאן, שהיה לה שגרירות במדריד מאז 2001, והדגישה כי למדינה זו, הגדולה באפריקה, יש "פוטנציאל כלכלי משמעותי". מאז 2008 יש לשגרירות מדור קונסולרי, ואילו משרד המסחר והפנים נמצא בקהיר.

שר החוץ, ברנרדינו ליאון, ושר שיתוף פעולה בינלאומי, ליירה פאג'ין, ביקרו בסודאן ב-29–31 בינואר 2007. שני השרים נפגשו בחרטום עם השרים הסודאניים לשיתוף פעולה בינלאומי וענייני חוץ, כמו גם עם סגן נשיא הרפובליקה השני, שביקש "צעדים משמעותיים" לקראת הסכם השלום במדינה. בנוסף הם ביקרו במחנות הפליטים בדארפור, שם קיימו פגישות עם משלחת השלום, סוכנויות הומניטריות וסוכנויות של האומות המאוחדות.

ב-25 במאי 2007 ערך שר החוץ הספרדי, מיגל מורטינוס, פגישת עבודה במדריד עם מקבילו הסודאני, מוחמד אל-וואסילה, אליו הביע את התעניינותה של ספרד במדינה זו, שהתממשה איתה פתיחתה מחדש של שגרירות ספרד בח'רטום, שליחת מומחה מהסוכנות הספרדית לשיתוף פעולה בינלאומי (AECI) ורצף ביקורים רמי דרג.

שר החוץ, ברנרדינו ליאון, השתתף בישיבה של מה שמכונה קבוצת אנשי קשר רחבה בדארפור ב-25 ביוני 2007, שהפגישה נציגים מ-18 מדינות וחצי תריסר ארגונים בינלאומיים.

השר גנדור עדיין לא ביקר בספרד, אף על פי שקודמו, עלי קרטי, ביקר שלוש פעמים: אוקטובר 2010 (כאשר נחתם הסכם שיתוף פעולה דו-צדדי), מאי 2013 (להשתתף בפורום היספני-תרבותי וכלכלי I, שאורגן בקאסה ארבה) ואפריל 2014 (לרגל ההלוויה הממלכתית שנערכה לכבוד הנשיא לשעבר אדולפו סוארס).

## נציגויות דיפלומטיות
* סודאן מחזיקה בספרד שגרירות במדריד.
* ספרד מחזיקה בסודאן שגרירות בח'רטום.

## הערות שוליים

קטגוריה:ערכים ללא קטגוריות פיזיות - יחסי חוץ
אאטיוס מאנטיוכיה

**אָאֶטְיוֹס מֵאַנְטִיּוֹכְיָה** (ביוונית: **Ἀέτιος ὁ Ἀντιοχεύς**; ? – 367) היה תאולוג נוצרי, ממייסדי פלג האנומויאניות (anomoeanism), שדגלו באריאניות קפדנית.

## חייו
אאטיוס נולד בקוילה-סוריה, שם גדל בעוני או כעבד. בבגרותו עבד כצורף זהב באנטיוכיה כדי לפרנס את אמו האלמנה ולמד פילוסופיה. לאחר מות אמו המשיך אאטיוס במשלח ידו, והרחיב את לימודיו לכתבי הקודש הנוצריים, לתאולוגיה נוצרית ולרפואה. לאחר שעבד ככורם וכצורף זהב, היה לרופא נוסע. במקצוע זה הפגין מיומנויות ויכוח, אשר בהמשך שימשו אותו בדיונים תאולוגיים.

אאטיוס למד בזה אחר זה משרביטם של האריאנים, אתנסיוס, הבישוף של אנזרבוס ואנטוניוס מטרסוס. בשנת 350 הוסמך לדיאקונות על ידי לאונטיוס מאנטיוכיה, אולם זמן קצר לאחר מכן אילצו אותו תומכי השילוש הקדוש לעזוב את העיר. בסינוד הראשון של סירמיום הוא גבר בדיאלקטיקה על הבישופים ההומויוסיאניים, בזיליוס ואאוסטתיוס, שניסו לאחר מכן לשווא לעורר עליו את איבתו של קונסטנטיוס גאלוס. בשנת 356 נסע לאלכסנדריה עם אאונומיוס במטרה לגייס תמיכה באריאניות, ושם לכאורה התפלמס נמרצות עם אפתוניוס מאלכסנדריה עד שהאחרון מת. לאחר מכן גורש מאלכסנדריה על ידי קונסטנטיוס השני. הקיסר יוליאנוס הכופר השיב אותו מגלותו, העניק לו נחלה בלסבוס והשאיר אותו בחצרו בקונסטנטינופול לזמן מה.

לאחר הסמכתו לבישוף קידם את האריאניות בהסמיכו בישופים נוספים מזרם זה. עם עלייתו של ואלנס בשנת 364 פרש לנחלתו בלסבוס, אולם עד מהרה שב לקונסטנטינופול, שם מת ב-367.

## הפלג האנומויאני
הפלג האנומויאני באריאניות, שהיה בין מייסדיו, נקרא אף לעיתים על שמו – אאטיאניות. חיבורו, De Fide, השתמר כחלק מהפרכתו על ידי אפיפניוס מסלמיס. הרעיון המרכזי בחיבור זה הוא שההומואוזיה – הגישה שלפיה ישו, הבן, הוא למעשה אלוהים – סותרת את עצמה, מאחר שטבע האלוהים הוא שאינו נולד, בעוד שהבן מעצם הגדרתו נולד. על כן הוא דגל בגישה שהאב והבן אינם עשויים מאותו חומר אלוהי.

נגד זאת, כתב בזיליוס הגדול באחד מחיבוריו נגד האנומויאנים בהובלתו של אאטיוס, ומתאר אותם ככלי בידיים של "אויב האמת".

## קישורים חיצוניים
* Aetius, an Arian sect founder and head, בתוך Dictionary of Christian Biograph 
* 

קטגוריה:תאולוגים נוצרים
קטגוריה:נפטרים ב-367
קסטור (חברה)

**קסטור** (באנגלית: **Castore**) היא יצרנית בריטית של בגדי ספורט, שבסיסה בליברפול. מוצרי החברה נמכרים ביותר מ-50 מדינות ברחבי העולם ויש להם עסקאות חסות עם קבוצות זוכות באליפות בכדורגל בהתאחדות ואלופי העולם בטניס. שם המותג של החברה מגיע מהתאומים קסטור ופולוקס של המיתולוגיה היוונית והרומית.

## היסטוריה
החברה הוקמה בשנת 2015 על ידי האחים תומאס ופיליפ ביהון כשהם בני 25 ו-22 בהתאמה. טום היה שחקן כדורגל מקצועי בנוער של טרנמיר רוברס בין הגילאים 17–21, פיל שיחק קריקט חצי-מקצועי במועדוני הקריקט של צ'שייר ולנקשייר.

הזוג עזב את קריירת המשחק בשנת 2013 ועבר ללונדון לעבוד במימון במטרה לגייס כסף עבור מיזם בגדי הספורט שלהם; טום עבד בנק בלוידס ופיל עבור דלויט. בתקופת שהותם בלונדון הם החלו במחקר השוק שלהם בראיון עם פטרוני גימנסיות מתקדמות וחתמו מספר משקיעים פורים מענפי האופנה והספורט. קסטור הושק ברשת בשנת 2016. בשנת 2019 פורבס רשם את האחים ברשימת "30 מתחת לגיל 30".

## חסויות
בינואר 2019 הפכה קסטור לשותפת הערכה הרשמית של אלוף הטניס הבריטי אנדי מארי, שהפך גם הוא לבעל מניות בחברה במרץ אותה שנה. החברה ממתגת את מוצרי מארי כ-AMC, והיא הפכה לשותפה הלבוש הרשמי של איגוד הטניס לדשא. מרלי פאקר, שחקנית איגוד הרוגבי באנגליה, היא שגרירת מותג של קסטור.

בדצמבר 2019 חתמה קבוצת הקריקט של הודו המערבית על חוזה לשלוש שנים עם קסטור לייצור הערכה הרשמית שלהם. בתחילת 2020, קסטור הבטיחה כ־7.5 מיליון ליש"ט מכספי משקיעים פרטיים שלא פורסמו כדי לסייע לחברה במטרה למצוא כדורגלן מקצוען מובחר. במאי 2020 הפכה קסטור לספק הערכות הרשמי של מועדון הכדורגל הסקוטי, ריינג'רס על עסקה לחמש שנים שנחשבה לשווי 25 מיליון ליש"ט. באוקטובר 2020, מועדון ליגת הרוגבי האוסטרלי הסידני תרנגולים מליגת הרוגבי הלאומית שיתף פעולה עם קסטור בבגדיהם. בנובמבר שותפה קסטור עם מקלארן רכב לקו בגדי ספורט.

בסוף שנת 2020, מספר כלי תקשורת דיווחו כי עסקות בין מועדוני כדורגל של קסטור והליגה האנגלית, ניוקאסל יונייטד ווולברהמפטון וונדררס סיכמו ללבוש קסטור משנת 2021.

בדצמבר 2020 הוכרז קסטור כספק ההלבשה של מועדון ליגת הרוגבי האוסטרלי מלבורן סטורם ומועדון הפוטבול האוסטרלי הווסט קוסט איגלס מליגת הפוטבול האוסטרלית.

מותג בגדי הספורט הבריטי אמור להיכנס לשוק הספרדי בשנת 2022 - על פי הדיווחים המותג הסכים על הסכם עם סביליה מעונת 2022-23.

## חנויות
לחברה חנות אאוטלט בקינגס רוד בלונדון שנפתחה בנובמבר 2019 וכן בגדים בבתי כלבו. כחלק מהשותפות שלהם עם ריינג'רס, קסטור מעורבת בחנות המועדון שלהם ובחנות גלריות.

## קישורים חיצוניים

* 

קטגוריה:חברות אופנה בריטיות
אלי ואייג'יי

**אלי ואייג'יי** (באנגלית: **Aly & AJ**) הן צמד פופ מוזיקלי אמריקאי, המורכב מהאחיות אליסון ואמנדה מישלקה.

## קריירה
ב-18 במרץ 2005 הוציאו את סינגל הבכורה שלהן, "No One", שנכלל בסרט נסיכת הקרח. ב-16 באוגוסט של אותה השנה הוציא הצמד את אלבום הבכורה שלהן, Into the Rush. האלבום הגיע למעמד אלבום זהב בארצות הברית. ב-14 באוקטובר הוציאו את הסינגל, "Rush".

ב-27 ביוני 2006 הוציאו את הסינגל "Chemicals React". ב-26 בספטמבר 2006 הוציא הצמד אלבום מיוחד לכבוד חג מולד בשם *Acoustic Hearts of Winter.* ב-21 בנובמבר הוציאו את הסינגל "Greatest Time of Year".

ב-12 במאי 2007 הוציאו את הסינגל "Potential Breakup Song". הסינגל הגיע למעמד פלטינה בארצות הברית. הסינגל גם הגיע למקום ה-17 במצעד הבילבורד הוט 100. ב-10 ביולי הוציאו את אלבום האולפן השני שלהן - *Insomniatic.* האלבום הגיע למקום ה-15 במצעד הבילבורד 200. ב-20 בנובמבר הוציאו את אלבום האוסף *Fav Five - Let Me Repeat That*. בדצמבר 2007 החליפו את האחים ג'ונאס ותפקדו כמופע חימום בסיבוב ההופעות Best of Both Worlds Tour של הזמרת האמריקאית מיילי סיירוס.

ב-18 במרץ 2008 הוציאו את הסינגל "Like Whoa".

בחודש יולי 2009 הודיעו כי הן משנות את שם הלהקה ל-78violet**.** בחודש פברואר 2010 הודיע הצמד כי הן סיימו את החוזה שלהן עם הוליווד רקורדס.

ב-8 ביולי 2013, הוציאו את הסינגל "Hothouse", מעל 5 שנים מצאת הסינגל האחרון שלהן.

בשנת 2015 הן שינו את שם הצמד חזרה לאלי ואייג'יי.

ב-18 באוגוסט 2017 הוציאו את הסינגל "Take Me". ב-3 בנובמבר הוציאו את הסינגל "I Know". ב-17 בנובמבר הוציאו את המיני אלבום הראשון שלהן, *Ten Years.*

ב-5 ביוני 2018 הוציאו את הסינגל "Good Love".

ב-29 במרץ 2019 הוציאו את הסינגל "Church". ב-29 באפריל הוציאו את הסינגל "Don't Go Changing" ב-10 במאי הוציאו לאור את המיני אלבום הני שלהן, *Sanctuary*.

ב-7 בפברואר 2020 הוציאו את הסינגל "Attack of Panic". ב-8 במאי הוציאו את הסינגל "Joan of Arc on the Dance Floor". ב-30 בנובמבר הוציאו את אלבום האוסף השני שלהן, *We Don't Stop.* בנוסף הוציאו את הסינגלים "Slow Dancing" ו-"Listen!!!". בנוסף, הוציאו חידוש לשיר "Potential Breakup Song" בשם "Potential Breakup Song (2020)".

ב-7 במאי 2021, הוציאו את אלבום האולפן השלישי שלהן *[[A Touch of the Beat Gets You Up on Your Feet Gets You Out and Then Into the Sun]]*.

## דיסקוגרפיה
### אלבומי אולפן
* 2005: *[[Into the Rush]]*
* 2006: *Acoustic Hearts of Winter*
* 2007: *Insomniatic*
* 2021: *[[A Touch of the Beat Gets You Up on Your Feet Gets You Out and Then Into the Sun]]*
* 2023: *[[With Love From]]*
* 2025: *[[Silver Deliverer]]*

### מיני-אלבומים
* 2017: *Ten Years*
* 2019: *Sanctuary*

### אלבומי אוסף
* 2007: *Fav Five - Let Me Repeat That*
* 2020: *We Don't Stop*

## קישורים חיצוניים

* 

## הערות שוליים

קטגוריה:זמרות אמריקאיות
קטגוריה:זמרים אמריקאים
קטגוריה:צמדים מוזיקליים אמריקאיים
קטגוריה:להקות פופ אמריקניות
קטגוריה:להקות בנות אמריקאיות
קטגוריה:צמדים מוזיקליים נשיים
קטגוריה:אמניות הוליווד רקורדס
קטגוריה:להקות שהוקמו בשנת 2004
קטגוריה:צמד אחיות זמרות
קטגוריה:צמד אחאים זמרים
מישור ויסקונסין

**מישור ויסקונסין** או **רמת ויסקונסין** (באנגלית: **Wisconsin Plateau**) היא מישור גדול מכוסה קרח במרכז רכס ויסקונסין - רכס ההרים המרכזי של הרי הורליק (המהווים חלק מההרים הטראנס-אנטארקטיים), בארץ מרי בירד שבאנטארקטיקה.

גובהה של הרמה, ברובה, 2,800 מטרים מעל פני הים.

במזרחה, ובדרום מזרחה, הרמה משתפלת ויורדת בהדרגה, עם מדרגות קרח קלות, ומתמזגת עם רמת הקרח הפנימית של רכס ויסקונסין.

בצפונה, ובצפון - מערבה, הרמה יורדת בפתאומיות, ובמדרגות תלולות היוצרות צוקים שגובהם מעל 1,000 מטרים.

## היסטוריה
### גילוי ומיפוי הרמה

הרמה מופתה על ידי הסקר הגאולוגי של ארצות הברית, בהתבסס על סקרים על הקרקע, ועל תצלומי אוויר שצולמו על ידי צי ארצות הברית בין השנים 1960–1964.

### מקור השם

שמה של הרמה ניתן לה על ידי הוועדה המייעצת לשמות אנטארקטיים.

הרמה נקראת על שם רכס ויסקונסין, שבמרכזו היא נמצאת.

שמו של רכס ויסקונסין ניתן לו על ידי הוועדה המייעצת לשמות אנטארקטיים. הרכס נקרא על שם אוניברסיטת ויסקונסין – מדיסון בצפון ארצות הברית, שמטעמה נשלחו חוקרים רבים לאנטארקטיקה.

## לקריאה נוספת

• Gunter Faure, Teresa M. Mensing, **[https://books.google.co.il/books?id=5Xk482GKlQsC&pg=PA203&lpg=PA203&dq=%22Wisconsin+Plateau%22&source=bl&ots=PFlppWsf_A&sig=ACfU3U2a7IXgy2KkNmwoqxPz7jpcpfim0g&hl=en&sa=X&ved=2ahUKEwiB_vLGw-rvAhUmgP0HHXZSDwQQ6AEwBnoECAgQAw#v=onepage&q=%22Wisconsin%20Plateau%22&f=false The Transantarctic Mountains: Rocks, Ice, Meteorites and Water]**, P 203

• Molly O’Rourke Patterson, **[https://agupubs.onlinelibrary.wiley.com/doi/pdf/10.1029/2001JD000389 The response of Antarctic ice volume, global sea-level and southwest Pacific Ocean circulation to orbital variations during the Pliocene to Early Pleistocene]**, A thesis Submitted to Victoria University of Wellington 

## קישורים חיצוניים
* מישור ויסקונסין באתר הסקר הגאולוגי של ארצות הברית
* מישור ויסקונסין באתר הגאזט האנטארקטי של ממשלת אוסטרליה
* מישור ויסקונסין באתר הגאזט האנטארקטי המשווה SCAR של ממשלת אוסטרליה
* מישור ויסקונסין באתר mindat

## הערות שוליים

ויסקונסין
עזיז אבאזה

**מוחמד עַזִיז אַבַּאזַה** (בערבית: **محمد عزيز أباظة**, תעתיק מדויק: מחמד עזיז אבאט'ה; 13 באוגוסט 1898 – 11 ביולי 1973) היה פוליטיקאי ומשורר מצרי, בן למשפחת אבאזה. כפוליטיקאי כיהן כחבר פרלמנט ומושל מחוזות. שיריו עסקו בעיקר באחדות הערבית ובפאן-ערביות, ושירתו הייתה להשראה עבור המצדדים בתנועה זו. כתב בסגנון ערבי קלאסי.

## ביוגרפיה
אבאזה נולד במניא אל-קמח שבמחוז א-שרקיה במצרים בשנת 1898. הוא סיים לימודי משפטים ב-1923, ועסק בעריכת דין כשנתיים. היה לעובד ממשל במחוז אל-ע'רביה, ובשנת 1929 נבחר לפרלמנט המצרי לבית הנבחרים. בסיום כהונתו עבר לכהן כסגן מושל מחוז אל-בחירה. בהמשך כיהן כמושל של מחוז אל-קליוביה, מחוז אל-פיום והאזור הכלכלי של תעלת סואץ. בשנת 1947 מונה לחבר הסנאט מצרי.

אבאזה החל לכתוב שירה רק לאחר מותה של רעייתו ב-1941. הוא נחשב לאחד מעמודי התווך של השירה הערבית, ודגל בשירה ערבית קלאסית הכתובה במשקל וחרוזים. בשנת 1959 נבחר לחברות באקדמיה ללשון הערבית בקהיר ולנשיא ועדת השירה במועצה העליונה לפיקוח על האמנות וספרות. זכה בפרס המדינה על פועלו בתחום הספרות בשנת 1965.

## קישורים חיצוניים

## הערות שוליים

קטגוריה:משוררים מצרים
קטגוריה:לאומיות פאן-ערבית: אישים
קטגוריה:פוליטיקאים מצרים
קטגוריה:משפחת אבאזה
קטגוריה:מצרים שנולדו ב-1898
קטגוריה:מצרים שנפטרו ב-1973
יחסי טנזניה–ספרד

**יחסי טנזניה–ספרד** הם היחסים הדו-צדדיים והדיפלומטיים בין טנזניה וספרד.

## היחסים בין שתי המדינות
היחסים הדו-צדדיים עם טנזניה יציבים וחיוביים, ובמשך זמן מה סדרי העדיפויות התמקדו סביב ארבעה צירים עיקריים:
דיג, שכן מחצית מצי הטונה הספרדי – המבוסס על איי סיישל – פועל במים אלה עם רישיונות מטנזניה המחודשים מדי שנתיים.

ביטחון, שכן טנזניה וחלק ממצר מוזמביק הם חלק מאזור הנתון בסיכון גבוה לפעילות פיראטית ואיומים ימיים אחרים. ספינות ספרדיות עוקבות אחר מימי טנזניה כחלק ממבצע אטאלנטה של האיחוד האירופי ומבצע מגן האוקיינוס של נאט"ו ומגיעות לעיתים קרובות לדאר א-סלאם, בעוד האיחוד האירופי מתמודד עם בעלות בריתה, ארצות הברית ויפן כדי לחזק את חיל הים של טנזניה במאבק בפיראטיות. טנזניה משתתפת מאז 2013 במשימת EUCAP-Nestor של האיחוד האירופי לחיזוק יכולות הביטחון הימי באזור, בה משתתפת גם ספרד.

תיירות, מגזר בו ספרד מובילה בעולם והחלה להיות מיושמת בשוק זה בצורה כפולה: ההשקעה של מלונות מליאה בינלאומית בזנזיבר והשתתפות שנתית מיוחסת של מגזר התיירות הטנזני – הן לאומית והן מהווה חלק מהארגון האזורי EAC – ב-FITUR ופורום החקירות שלו INVESTOUR.

אנרגיה, שיש לה שוק עצום ובו חברות ספרדיות ביצעו פרויקטים של חשמול כפרי ומשתתפות בבניית מפעלים לייצור (ISOLUX). ישנם גם סיכויים להשתתפות בפיתוח ענפי הנפט ובמיוחד הגז.

היחסים המסחריים בין המדינות הם מועטים.

## שיתוף פעולה
טנזניה אינה מופיעה בדירוג המדינות המועדפות שנקבעו על ידי תוכנית האב לשיתוף פעולה ספרדי (2013–2016), ולכן היא אינה זוכה לסיוע פיתוח רשמי באופן דו-צדדי.

מנקודת מבט רב-צדדית, בשנת 2014 אושר סיוע בסך 1.5 מיליון דולר מטנזניה מקרן הנאמנות ספרד-UNDP לצורך מימוש היעדים הקיימים בתקופה 2014–2016. הפרויקט יושם באמצעות קרן הפעולה החברתית של טנזניה (TASAF).

טנזניה קיבלה בעבר גם תרומות מסוימות: 6 מיליון אירו בשנים 2008–2010 לתוכנית "מסירה כאחד" של האו"ם ותרומות נוספות כגון WFP בשנת 2009 בשווי 2 מיליון אירו עבור תוכנית המזון העולמית כחלק מהפרויקט "סיוע לפליטים במחנות ומשקי בית פגיעים בקרב האוכלוסייה בצפון מערב טנזניה".

## נציגויות דיפלומטיות
* טנזניה מיוצגת בספרד באמצעות שגרירותה בפריז, צרפת.
* ספרד מחזיקה בטנזניה שגרירות בדאר א-סלאם וקונסוליית כבוד בזנזיבר.

## הערות שוליים

קטגוריה:ערכים ללא קטגוריות פיזיות - יחסי חוץ
אברהם בצלאל

**אברהם בניהו בצלאל** (נולד בכ"א בכסלו ה'תשמ"א, 29 בנובמבר 1980) הוא פוליטיקאי ישראלי, שכיהן כחבר הכנסת העשרים וחמש ויושב ראש הוועדה לצמצום הפערים החברתיים בפריפריה מטעם מפלגת ש"ס, בעבר היה סגן ראש עיריית ירושלים וראש אגף החינוך המקומי מטעמה.

## ביוגרפיה
בצלאל נולד וגדל בירושלים. למד בישיבות החרדיות הליטאיות הירושלמיות בית שמואל ומיר, ובעת לימודיו באחרונה הוא ניהל את גמ"ח הכספים שלה.

בצלאל הוא בעל תואר ראשון בחינוך והוראה מטעם הקריה האקדמית אונו.

בשנת 2010 נבחר לחבר המנהל הקהילתי של שכונת נווה יעקב, ובשנת 2013 מונה לעוזרו של צביקה כהן – סגן ראש עיריית ירושלים.

ב־25 בנובמבר 2016, בעקבות התפטרותו של מיכאל מלכיאלי מעיריית ירושלים, ומכיוון ששאר חברי רשימת מפלגת ש"ס לעירייה התפטרו, מונה בצלאל על ידי העירייה ובאישור שר הפנים אריה דרעי לחבר מועצה. בצלאל מונה למחזיק תיק ארנונה, ספורט חרדי, וקידום נוער. במסגרת תפקידו פעל בצלאל לתקצוב עבור ישיבות המסייעות לנוער מתמודד, ולימי מרגוע עבור אברכים ונשות אברכים מירושלים.

בבחירות לרשויות המקומיות שנערכו בשנת 2018, התמודד בצלאל למועצת העיר ירושלים מטעם ש"ס, נבחר למועצת העיר ומונה לסגן ראש העיר, מחזיק תיק ארנונה, מחזיק תיק חינוך חרדי בעיר. כמנהל החינוך החרדי בעיר פעל לקבלת בנות ספרדיות לסמינרים אשכנזיים מקומיים.

לקראת הבחירות לכנסת העשרים ואחת (2019) הוצב בצלאל במקום ה־41 והלא ריאלי ברשימת ש"ס. לקראת הבחירות לכנסת העשרים וארבע (2021) קודם למקום ה־11, אך לא נכנס לכנסת לאחר שהמפלגה זכתה ל־9 מנדטים.

לקראת הבחירות לכנסת העשרים וחמש ב־2022 התפטר ממועצת העיר, הוצב שוב במקום 11 ברשימה ונבחר לכנסת.

בצלאל עמד בראשות הוועדה המיוחדת לצמצום פערים חברתיים בפריפריה.

ב-16 ביולי 2025 התפטר מהכנסת.

## חיים אישיים
בצלאל נשוי לרבקה ולהם שמונה ילדים.

## קישורים חיצוניים

* אברהם בצלאל, באתר ערוץ הכנסת

## הערות שוליים

קטגוריה:סגני ראש עיריית ירושלים
קטגוריה:נווה יעקב: אישים
קטגוריה:ירושלים: חברי הכנסת
קטגוריה:חברי הכנסת העשרים וחמש
קטגוריה:חברי הכנסת מטעם ש"ס
קטגוריה:ישראלים שנולדו ב-1980
סידא

**סידא** או בתעתיק מדויק: **צידא** (בערבית: **صيدا**) הוא כפר פלסטיני בנפת טולכרם במזרח השומרון, הממוקם כ-20 קילומטר צפונית-מזרחית לטולכרם. על פי הלשכה הפלסטינית המרכזית לסטטיסטיקה, בסידא התגוררו 3,076 תושבים בשנת 2006.

## היסטוריה
נמצאו בסידא קרמיקה מתקופות הברזל, ההלניסטית, הרומית, הביזנטית, המוסלמית הקדומה וימי הביניים.

בשנת 1179, בתקופת הצלבנים, סידא הייתה למעשה אחוזה, שנמכרה לכנסיית הדורמיציון בירושלים.

בשנת 1265 הייתה סיידא אחת מן האחוזות שהעניק הסולטאן ביברס לחסידיו לאחר ניצחונו על הצלבנים. סידר כולה ניתנה לאמיר חוסאם אלדין איתמיש באוטליס חאן.

בסוף המאה ה-16 חיו בסידא כ-70 משפחות ו-2 רווקים – כולם מוסלמים. התושבים שילמו שיעור מס קבוע של 33.3% על מוצרים חקלאיים הכוללים חיטה, שעורה, יבולי קיץ, עצי זית, עזים וכוורות, בנוסף על הכנסות מזדמנות ומס ג'יזיה קבוע לתושבי אזור שכם. בסך הכל שילמו תושבי הכפר כ-12,160 אקצ'ות. כל ההכנסות הועברו לווקף המקומי.

במפת הקרן לחקר ארץ ישראל משנת 1882, מתואר סידא כ"כפר קטן, עם באר במזרח על גב רכס ארוך וחשוף."

במפקד האוכלוסין של ארץ ישראל משנת 1922 שנערך על ידי שלטונות המנדט הבריטי, סיידה מנתה 252 תושבים. מספר זה גדל במפקד 1931 ל-351 איש שהתגוררו ב-75 בתים. בסטטיסטיקה של 1945 אוכלוסיית סיידה מנתה 450 נפשות, של שטח של כ-5,060 דונם. מתוך שטח זה, 1,622 דונם היו מטעים וקרקע להשקיה, 1,113 שימשו לדגנים, ואילו 11 דונם היו אדמות בנויות. בשנת 1961 מנתה האוכלוסייה 808 תושבים.

בעת המודרנית הכפר נחשב כמזוהה עם ארגון הטרור הג'יהאד האסלאמי הפלסטיני. בכפר התבצעה הפעולה בה נפל מפקד יחידת דובדבן אייל וייס בתאונה מבצעית.

## קישורים חיצוניים

## הערות שוליים

קטגוריה:נפת טולכרם
יחסי סומליה–ספרד

**יחסי סומליה–ספרד** הם היחסים הדו-צדדיים והדיפלומטיים בין סומליה וספרד.

## יחסים דיפלומטיים
באביב 2011 החלה תקופת הבצורת הקשה ביותר של 60 השנים האחרונות בקרן אפריקה. מצב זה החמיר משמעותית באזורים בשליטת אל-שבאב. באוגוסט 2011 הכריז האו"ם על מצב רעב בשישה ממחוזות סומליה, ומצא כי 3.7 מיליון בני אדם נמצאים בסיכון ו-250,000 עלולים למות אם לא יינתן סיוע מיידי למזון.

ספרד הייתה פעילה ותמכה בהיבטים ההומניטריים של המשבר, והפכה לתורמת ההומניטרית החמישית לסומליה ב-2010 וב-2011, באמצעות תרומות למערכת האומות המאוחדות. התרומה הספרדית למשבר זה הסתכמה בשנת 2011 ב-25 מיליון אירו. ספרד פעילה גם בתחום הביטחון למען סומליה, בהיותה מדינה מובילה במשימת האימונים של ה-EUTM עבור צבא סומליה ובהשתתפות משמעותית ביותר למשימת EUCAP Néstor ו-ATALANTA. פעולה נגד פיראטיות במים ליד סומליה, עם נוכחות מתמדת של שתי ספינות ומטוס סיור ימי. ראוי להזכיר גם את ביקוריו במוגדישו של שר ההגנה, מר מורנס, במאי 2015 ובינואר 2016.

## יחסים כלכליים
כמה חברות דיג ספרדיות המשיכו לדוג במים בינלאומיים ליד סומליה. דיג הטונה רווחי במיוחד באזור זה, ולכן, באופן צפוי, צי הטונה הספרדי פועל בשטח הדיג הזה כאשר מתקיימים תנאי הבטיחות החוקיים והימיים.

## ביקורים רשמיים
שר החוץ לשיתוף פעולה בינלאומי ביקר במוגדישו באוגוסט 2011 כדי ללמוד ישירות על פעולות תוכנית המזון העולמית בעיר זו וקיים פגישת עבודה עם נציגי הממשלה. נשיא TFG, שייח שריף, ביקר במדריד בספטמבר 2010 כדי להשתתף בפגישות קבוצת הקשר הבינלאומי (ICG), ושר החוץ, מר ביילה, ביקר במדריד ביולי 2014. שר ההגנה, מר מורנס, ביקר במוגדישו במאי 2015 ובינואר 2016.

## נציגויות דיפלומטיות
* סומליה אינה מיוצגת בספרד לא בדרג שגרירות ולא בדרג הקונסוליה.
* ספרד מיוצגת בסומליה באמצעות שגרירותה בניירובי, קניה.

## הערות שוליים

קטגוריה:ערכים ללא קטגוריות פיזיות - יחסי חוץ
.cf

**.cf** היא סיומת אינטרנט מדינית (ccTLD) השייכת לרפובליקה המרכז-אפריקאית ומנוהלת על ידי החברה Central African Society of Telecommunications.

הסיומת .cf זמינה באתר Freenom לחינם, והיא בין סיומות האינטרנט היחידות הזמינות להרשמה חינמית לחלוטין. רבים משתמשים בסיומת אינטרנט זאת על מנת לאחסן את אתרם, אך בעקבות היותה חינמית, סיומת האינטרנט .cf נפוצה בקרב אתרי ספאם והונאה (סקאם).

הסיומת .cf היא בנוסף לכך בין סיומות האינטרנט היחידות שמאפשרות לשים אימוג'ים בדומיין האתר.

## קישורים חיצוניים

* 
* 

## הערות שוליים

קטגוריה:הרפובליקה המרכז-אפריקאית
אלי רוזנברג (איש עסקים)

**אלי זכריה רוזנברג** הוא איש עסקים חרדי אמריקאי-ישראלי, בעליה של חברת **כנפי נשרים תעופה** המחזיקה העיקרית במניות חברת אל על. בנו של המיליארדר קני רוזנברג.

## ביוגרפיה
נולד בארצות הברית בשנת 1995. במהלך העשור הראשון של המאה ה-21 עלה לישראל ועבר להתגורר בשכונת רמת אשכול בירושלים.

ב-21 ביולי 2020 הקים את חברת 'כנפי נשרים תעופה', שדרכה רכש לאחר מכן 42.8% ממניות חברת אל על, תמורת 360 מיליון שקלים. בכך החליף את בעלי השליטה הקודמים – כנפיים אחזקות. ברקע העסקה היה משבר הקורונה בישראל שבעקבותיו הפסידה החברה כ-500 מיליון דולר, ויצאה להנפקה. לדברי רוזנברג את הכסף קיבל כהלוואה לטווח ארוך מאביו.

חברת 'כנפיים אחזקות' שהייתה בעלת השליטה בחברה עד אז, טענה כי הוא משמש כאיש קש של אביו לרכישה, מאחר שרק אזרחי ישראל מורשים לשלוט בחברה, ואביו לא היה באותה עת אזרח ישראל. רוזנברג הכחיש את הדברים, וב-2 באוקטובר 2020 אושרה הרכישה על ידי הרשויות בישראל.

## קישורים חיצוניים
* 
* 

## הערות שוליים

קטגוריה:אנשי עסקים חרדים ישראלים
קטגוריה:אל על
קטגוריה:רמת אשכול: אישים
קטגוריה:עולים בשנות ה-2000
קטגוריה:אמריקאים שנולדו ב-1995
יחסי זמביה–ספרד

**יחסי זמביה–ספרד** הם היחסים הדו-צדדיים והדיפלומטיים בין זמביה וספרד.

## יחסים דיפלומטיים
היחסים עם ספרד נחשבים לבביים, אך מכיוון שאין לה תוכנית שיתוף פעולה דו-צדדית ואין לה שגרירות קבועה, היחסים מוגבלים ומתקיימים כחלק מהיחסים עם האיחוד האירופי עם המדיניות של הסכם קוטונו, דיאלוג ארט 8 ותוכנית שיתוף הפעולה של ה-XI EDF, שספרד היא התורמת החמישית שלה.

## יחסים כלכליים
בשנת 2015, היצוא הספרדי לזמביה גדל ב-63.15% ואילו היבוא עלה ב-163.85% בהשוואה לשנת 2014. היצוא הסתכם בכ-15 מיליון אירו, והיבוא ל-9 מיליון אירו.

## שיתוף פעולה
ספרד מחויבת לפיתוח של המדינה האפריקנית באמצעות האו"ם והקרן האירופית לפיתוח של האיחוד האירופי, אשר ספרד היא התורמת הגדולה החמישית.

עבודת המיסיונרים הספרדים מתמקדת בזמביה בתחום הבריאות. מספר גדול של מיסיונרים ספרדיים מבצעים מזה עשרות שנים משימה של חיזוק והכשרה של אנשי בריאות בבתי חולים בפאתי הבירה.

## נציגויות דיפלומטיות
* זמביה מיוצגת בספרד באמצעות שגרירותה בפריז, צרפת, ובנוסף מחזיקה קונסוליית כבוד במדריד.
* ספרד מיוצגת בזמביה באמצעות שגרירותה בהרארה, זימבבואה, ובנוסף מחזיקה קונסוליית כבוד בלוסקה.

## הערות שוליים

קטגוריה:ערכים ללא קטגוריות פיזיות - יחסי חוץ
ג'ון איינסוורת' הורוקס

**ג'ון איינסוורת' הורוקס** (באנגלית: **John Ainsworth Horrocks**; 22 במרץ 1818 - 23 בספטמבר 1846) היה צייר וחוקר אנגלי, שהיה מראשוני המתיישבים האירופיים בעמק קלייר שבדרום אוסטרליה, שם הקים בשנת 1840 את הכפר פנוורת'אם.

## ביוגרפיה
הורוקס נולד ביום ראשון של חג הפסחא, 22 במרץ 1818, בפנוורת'אם לודג', ליד פרסטון, לנקשייר. אביו, פיטר הורוקס, היה משקיע / בעל מניות באיגוד העיירות ששאף לפתח עיירות במושבה החדשה בדרום אוסטרליה. ג'ון איינסוורת' הורוקס, בן 21, ואחיו יוסטאס, בן 16, הגיעו לאדלייד במרץ 1839. הם שאפו להתיישב על אדמתם, והקימו מחנה ב-16 בינואר 1840 ששמו הוסב לפנוורת'אם, כפר אותו הקימו ונתנו את שמו. 

הוא שב לאנגליה בשנת 1842 לאחר מות אביו, וחזר לאוסטרליה בשנת 1844 כדי לטפל בבעיות כלכליות.

## משלחת קטלנית
ב-29 ביולי 1846 החל במסע חיפושים לצפון מערב דרום אוסטרליה, במטרה להגיע לגבעות הרחוקות ליד אגם טורנס, בתקווה למצוא אדמה חקלאית טובה. האיש השני בפיקוד המשלחת היה ג'ון הנרי ת'קסטון (1878), מודד שבשנת 1844 שימש כמפקד השני של משלחת דארק. מתנדב ללא תשלום במשלחת היה האמן והבוטנאי החובב סמואל תומאס גיל. כמה מהשכירים כללו את ברנרד קילקוי כטבח ונהג, ואת ג'ימי מורהאוס, עובד אבוריג'יני צעיר בתחנה בפנוורת'אם. 

ב-1 בספטמבר, ליד אגם דאטון, נורה בטעות הורורקס בעת טעינת רובה הציד שלו, לאחר שהמטען נפל מגמל כורע שהיה הגמל הראשון שהגיע לאוסטרליה. פציעותיו של ג'ון כללו אובדן של האצבע האמצעית של יד ימין וריסוק הלסת העליונה הימנית.   המשלחת בוטלה וחזרה לביתו של הורוקס בפנוורת'אם, שם נפטר מפצעיו ב־23 בספטמבר. על פי הוראתו של הורוקס, נורה הגמל למוות, לאחר שתקף בעלי חיים ובני אדם אחרים.
ממוזער|279x279 פיקסלים|סמואל גיל, המפגש הראשון של הורקס במשלחתו.
הורוקס קבור בכנסייה האנגליקנית של סן מרקו.

## מורשת
אף על פי שהמסע של הורוקס לא הצליח להגיע למטרתו, בשנת 1851 תוכניתו הושגה על ידי מקורבו של הורוקס ג'ון ג'קסון אוקדן. 

הורקס נתן את שמו למספר מאפיינים גאוגרפיים בסביבת התיישבותו בעמק קלייר, כמו מעבר הורוקס והר הורוקס ליד קלייר. הכביש הראשי נורת' מגוולר לווילמינגטון וכביש וילמינגטון לקוורן, שונה בשמו - לכביש המהיר הורוקס בשנת 2011.

ביוגרפיה קצרה שפורסמה בשנת 1906 נכתבה מתוך יומנו של הורוקס בתוספת הערות שכתבה אחותו.

## קישורים חיצוניים

## הערות שוליים

קטגוריה:מגלי ארצות אוסטרלים
קטגוריה:בריטים שנולדו ב-1818
קטגוריה:בריטים שנפטרו ב-1846
בוגאטי EB 118

ממוזער|310px|דגם "57SC Atlantic" שבהשראתו עוצב דגם "בוגאטי EB 118"
**בוגאטי EB 118** (באנגלית: **Bugatti EB 118**) היא מכונית קונספט בסגנון מכונית ספורט בתצורה קופה מתוצרת יצרנית רכבי היוקרה **[[בוגאטי]]** אשר הוצגה בשנת 1998 בצרפת.

## ממאפייני "בוגאטי EB 118"
* "בוגאטי EB 118" הוצגה לראשונה בתערוכת הרכב של פריז בשנת 2018.
* 2 דלתות – קופה.
* מנוע W18 צילינדרים, 6.3 ליטר המפיק 555 כ"ס.
* סוג הנעה: הנעה כפולה 4x4.
* עיצוב: ג'ורג'טו ג'וג'ארו מחברת הנדסה ועיצוב כלי רכב "Italdesign Giugiaro" .
* לדגם "בוגאטי EB 118" יש צלע אורכית המהדהדת את תפר הגוף האורכי של דגם "57SC Atlantic"  מסדרה "בוגאטי סוג 57"  שיוצרה בשנות ה-40 של המאה ה-20.
* תאוצה בין 0–96.5 קמ"ש היא 4.4 שניות.

## יצרנית הרכב "בוגאטי"
**בוגאטי** **(Bugatti)** היא יצרנית רכב צרפתית יוקרתית. החברה התפרסמה בכך שייצרה כמה ממכוניות הספורט המהירות ביותר בעולם. בדומה לחברות אחרות, לא הצליחה חברת בוגאטי לשרוד את תקופת מלחמת העולם השנייה ונסגרה, אך בהמשך נעשו מספר ניסיונות לחדש ייצור תחת שם זה. כיום נמצאת חברת בוגאטי תחת בעלות קבוצת פולקסווגן. מנכ"ל החברה הוא סרג'יו מרקיונה.

## ראו גם
* בוגאטי
* בוגאטי סוג 18
* בוגאטי סוג 29 ו-30
* בוגאטי סוג 64

## לקריאה נוספת
* Russell R. Esposito (2000). The Golden Milestone: Over 2500 Years of Italian Contributions to Civilization. p. 469. 

## קישורים חיצוניים

* 

## הערות שוליים

קטגוריה:מכוניות ספורט
קטגוריה:מכוניות קופה
קטגוריה:מכוניות קונספט
קטגוריה:דגמי מכוניות שהושקו ב-1998
EB 118
קטגוריה:מכוניות צרפתיות
קטגוריה:כלי רכב המיוצרים בצרפת
יחסי מאוריטניה–ספרד

**יחסי מאוריטניה–ספרד** הם יחסי החוץ בין מאוריטניה לספרד.

## סקירה כללית
שתי המדינות כוננו יחסים דיפלומטיים רשמיים בשנות ה-60. ספרד הייתה המעצמה העיקרית שפיצלה את סהרה המערבית בין מרוקו למאוריטניה (1/3 מהאדמות נלקחו על ידי מאוריטניה, אם כי אף אחת מהן לא נותרה בשליטת מאוריטניה כיום). ספרד היא שותפת סחר מרכזית, שתופסת 4.1% מהיצוא המאוריטני ומספקת כ-5.1% מהיבוא.
ימין|ממוזער|נציגי ספרד נפגשים עם שר הפנים של מאוריטניה אולד ביליל בשנת 2011
ספרד הכירה רשמית בעצמאות מאוריטניה בנובמבר 1960, ושגריר ספרד הראשון הציג את אמנת ההסמכה שלו בשנת 1961. התביעה המאוריטנית על שטח סהרה המערבית שגובשה באו"ם בשנת 1963 פעלה בעיקר לחסימת תביעתה של מרוקו עצמה על השטח, שאם תצליח, היא עשויה גם להניע את טענת האירדנטיסטים המרוקאים על מאוריטניה עצמה, כשהדיפלומטיה המאוריטנית חוששת מהאפשרות להבנה ספרדית-מרוקאית. עמדתה של מאוריטניה ביחס לסהרה הוקשחה בשנות ה-70, ודרשה משאל עם של הגדרה עצמית, ובשנת 1972 המדינה כבר השלימה עם מרוקו. בהסכמי מדריד בשנת 1975, ויתרה ספרד על השליטה בשטח למרוקו ומאוריטניה.

במהלך פסגת ה-OAU בשנת 1978, מאוריטניה הכחישה את תיוג האיים הקנריים כטריטוריה שניתנת לניתוק מחדש, כמו כן היא הכחישה את ההכרה ב-MPAIAC כ"תנועה של שחרור לאומי".

לאחרונה, ספרד זכתה לחיזוק היחסים הדו-צדדיים על בסיס חשיבותה של המדינה האפריקאית, הכוללת גבול עם האיים הקנריים, בכל הנוגע לניהול הגירה לא חוקית.

## נציגויות דיפלומטיות
* ספרד מחזיקה במאוריטניה שגרירות בנואקשוט וקונסוליה כללית בנואדיבו.
* מאוריטניה מחזיקה בספרד שגרירות במדריד.

## לקריאה נוספת

* 
* 


## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
Menagerie

**Menagerie** (בעברית: **ביבר**) הוא אלבום האולפן השישי של הזמר-יוצר האמריקאי ביל וית'רס. אלבום זה כולל גם את הסינגל "Lovely Day" שנחשב לאחד מהמצליחים של וית'רס.

## אפיון
מבחינת תוכנו, האלבום הזה אופטימי הרבה יותר ואינטנסיבי פחות בשיריו מאשר באלבומיו הקודמים של וית'רס. אף שיר באלבום לא עוסק ברגשות עזים וקשים כמו מוות ואהבה נכזבת כמו בשירים מוקדמים שהסלילו את דרכו של וית'רס, כמו "Use Me", "Better Off Dead" או "Who Is He". רוב רצועות האלבום הן שמחות וקלילות הן מוזיקלית והן לירית, כאשר השירים "I Want to Spend the Night" ו"Tender Things" כוללים אלמנטים לטיניים ברורים, והשירים "Lovely Night for Dancing" ו"She Wants To" כוללים השפעות של סגנון הדיסקו שהיה באותה עת עוד בהתהוות.

## ביקורות
מתוך האלבום שיצא סינגל אחד: "Lovely Day". זהו שיר שמח, אופטימי ובעל אלמנטים מעולמות מוזיקליים שונים, ועל כן הוא התקבל בברכה בקהילת המעריצים של וית'רס וגם מעבר לכך בקרב חובבי מוזיקת הדיסקו והנשמה. הסינגל הפך לאחד מהלהיטים הגדולים ביותר של וית'רס, במיוחד בבריטניה, שם הגיע למקום ה-7 במצעד הסינגלים הבריטי. בנוסף, השיר הגיע לצמרות תרשימי המכירות בשבע מדינות נוספות.

Menagerie עצמו זכה לנתונים חיוביים מאוד יחסית, והגיע למקום ה-16 במצעד שירי ה-R&B/היפ הופ וה-39 במצעד הבילבורד 200. האלבום היה לנמכר ביותר של וית'רס אי פעם בבריטניה, שם הגיע למקום 27 במצעד האלבומים הבריטי.

האלבום זכה לביקורות חיוביות למדי. המבקר רוברט כריסטיגאו נתן לאלבום ציון של C+ וכתב כי "'Lovely Day' הוא הלהיט הגדול ביותר שלו מאז שהחליף חברה, והפשרה הזו בין הדייסה של Making Music לבין השריר של Naked & Warm הופכת אותו לאלבום הגדול ביותר שלו". אתר AllMusic סיפק לאלבום ציון גבוה באופן יחסי של 4.5 כוכבים מתוך 5.

## קישורים חיצוניים

## הערות שוליים

קטגוריה:אלבומי ביל וית'רס
קטגוריה:אלבומים באנגלית
CATL

**CATL** (בסינית: **宁德时代**, שם מלא באנגלית: **C**ontemporary **A**mperex **T**echnology Co. **L**imited; נסחרת בבורסת שנג'ן, SHE: 300750) היא יצרנית טכנולוגיה וסוללות סינית שנוסדה בשנת 2011 על ידי רובין צנג, ומתמחה בייצור סוללת ליתיום-יון לרכבים חשמליים, ומערכות ניהול סוללות.

CATL מספקת סוללות ליצרני כלי רכב ובהם קבוצת PSA, יונדאי מוטור, הונדה, BMW, דיימלר AG, טסלה, טויוטה, פולקסוואגן, וולוו וליצרני רכב נוספים בסין. בפברואר 2021 הודיעה החברה על תקצוב לבניית שלושה מפעלים חדשים לייצור סוללות למכוניות.

בנוסף לכך, CATL פעילה בתחום ייצור סוללות למתקני אגירת חשמל, כתחליף לבניית תחנות כוח חדשות ולבניית רשת להעברת חשמל.

## היסטוריה
החברה הוקמה בשנת 2011 על ידי רובין צנג. מטה החברה ממוקם בנינדה (בחבל פוג'יין) ומרכזי פיתוח נוספים בשנחאי וברלין.

בשנת 2018 החברה דיווחה על מכירות של סוללות בהיקף של 21.2 גיגווט"ש. בשנת 2018 החלה החברה בהקמת מפעל חדש בארנשטאדט ובשנת 2020 תוכננה מכירה בהיקף של 50 גיגווט"ש.

ביוני 2020 הכריז רובין צנג שהחברה מסוגלת לייצר סוללות עם אורך חיים שמספיק לנסיעה של כ-1.6 מיליון קילומטר.

ב-2023 הציגה החברה גרסה משופרת לסוללת LFP (ליתיום, ברזל ופוספט), בה הוחלף הברזל במגנזיום, אלומיניום ואבץ. קיבולת האנרגיה שלה גבוהה ב-15% עבור משקל סוללה דומה, ומגיעה ל-210 ואט-שעה לקילוגרם.

באפריל 2025 הודיעה CATL כי פיתחה טכנולוגיה שתאפשר להטעין בתוך חמש דקות מספיק חשמל בסוללת רכב חשמלי כדי לנסוע 520 קילומטרים.

## קישורים חיצוניים

## הערות שוליים

קטגוריה:חברות סיניות
קטגוריה:חברות טכנולוגיה
קטגוריה:יצרני סוללות
קטגוריה:חברות בשווי שוק מעל 200 מיליארד דולר
גייטה

**גייטה** (בסוואהילי: **Mkoa wa Geita**) היא אחת מ-31 המחוזות המנהליים של טנזניה. המחוז נמצא בצפון מזרח המדינה. בירת המחוז היא גייטה.

האזור שוכן בין קו הרוחב 2 ° 8´ ו-3 ° 28 ’מדרום לקו המשווה ובין קו האורך 31 ° 15’ -32 ° 40 ’מזרחית לגריניץ’. האזור נמצא בגובה 1,100 עד 1,300 מטר מעל פני הים וחולק גבולות עם קאגרה במערב ובצפון, ואילו בחלקים הדרומיים והדרום -מזרחיים גובלים אזור שיניאנגה ואזור מוואנסה מצפון.

במחוז מתגוררים כ-1,739,530 איש ב-5 נפות, שהגדולה בהן היא בוקומבה.

נציב האזור הוא מאגאלולה סאידי מאגאלולה.

מכרה הזהב של גייטה מצוי כ-4 ק"מ ממערב לעיר גייטה.

## נפות
* בוקומבה
* צ'אטו
* גייטה
* מבוגווה
* ניאנג'הוול

## קישורים חיצוניים

## הערות שוליים

קטגוריה:טנזניה: מחוזות